
A tanulói önállóság fejlesztése a szövegértés területén a német mint idegen nyelv oktatásban

Manapság a szövegek az idegennyelv-oktatásban központi szerepet töltenek be. Bemutatják az adott idegen nyelvet, tartalmakat közölnek és mintaként szolgálnak a tanulók számára az önálló szövegalkotáshoz.
Az idegen nyelvű szövegek olvasása és értése nagy kihívás elé állítja a diákokat, mert egy az anyanyelvüktől eltérő nyelven kell boldogulniuk a szövegek világában. Az idegen nyelvű szövegek értésében a különböző olvasási stratégiák alkalmazása kiemelt fontossággal bír. A szövegek önálló értése mint tanulási cél akkor valósulhat meg igazán, ha az oktatás hozzájárul a tanulói önállóság fejlődéséhez.
A tanulók gyakran nehézségekbe ütköznek a szövegértésben, amelyet elsősorban a szövegben kulcsszavakként működő ismeretlen szavak okoznak. A jelen munka azt vizsgálja, hogy az összetett főnevek jelentését, amelyek gyakran kulcsfontosságú szerepet töltenek be a szövegértésben, milyen stratégiák segítségével lehet kikövetkezetni. Az összetett főnevek gyakorisága rendkívül jellemző a német nyelvre, szemben a magyarral, ahol ezeket gyakran csak más szerkezetekkel tudunk kifejezni.
Az összetett főnevek jelentésének kikövetkeztetését a szövegekben tanulási nehézségként említhetjük, ezért is lenne érdemes foglalkozni a témával az idegennyelv-oktatásban. A dolgozat központi kérdése, miként lehet azt a képességet fejleszteni, hogy a tanulók önállóan tudják az összetett főnevek jelentését megfejteni. Mivel ez a folyamat egy rendkívül nagy kognitív teljesítményt követel meg a tanulóktól, hozzájárul az idegen nyelven történő összetett gondolkodásmód kialakulásához is.



